**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

Тема: ПРОМЕНА УСТАВА И ПРОЦЕС ПРИСТУПАЊА

И ЧЛАНСТВА У ЕВРОПСКОЈ УНИЈИ

Датум: 01/2015

Бр.: 29.01.2015.

Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште [*istrazivanja@parlament.rs*.](mailto:istrazivanja@parlament.rs) Истраживања којa припрема Библиотека Народне скупштине не одражавају званични став Народне скупштине Републике Србије.

САДРЖАЈ

[УВОД 3](#_Toc410041868)

[Државе оснивачи ЕУ и промена устава - Немачка и Француска 4](#_Toc410041869)

[Држава кандидат за ЕУ чланство - Србија 6](#_Toc410041870)

[УПОРЕДНО-ПРАВНА АНАЛИЗА 7](#_Toc410041871)

[БУГАРСКА 9](#_Toc410041872)

[КИПАР 10](#_Toc410041873)

[ЛЕТОНИЈА 10](#_Toc410041874)

[МАЂАРСКА 11](#_Toc410041875)

[ПОЉСКА 12](#_Toc410041876)

[РУМУНИЈА 13](#_Toc410041877)

[*СЛОВЕНИЈА* 14](#_Toc410041878)

[ХРВАТСКА 15](#_Toc410041879)

[ЦРНА ГОРА 18](#_Toc410041880)

[ЧЕШКА 19](#_Toc410041881)

[ЗАКЉУЧАК 20](#_Toc410041882)

[Извори информација 21](#_Toc410041883)

# **УВОД**

Европска унија, као међународна организација, заступа идеју отворености за пријем нових држава у своје чланство али под одређеним условима. Од 1973. године и првог проширења (Данска, Ирска, Велика Британија) па до 2013. када се десило седмо проширење пријемом у чланство Републике Хрватске, Унија је од почетних 6 држава дошла до 28 држава чланица.

Да би се процес приступања олакшао, Унија је успоставила јединствене стандарде по којима државе могу постати чланице – критеријуме из Копенхагена (1993. год.). Ови критеријуми обухватају неколико аспеката: (1) стабилност институција које обезбеђују демократију, владавину права, поштовање људских права и права мањина, те прихватање политичких циљева Уније, (2) постојање ефикасне тржишне привреде, способност домаћих предузећа да издрже конкуренцију на заједничком тржишту ЕУ и (3) прихватање правних тековина ЕУ и способност преузимања обавеза које произлазе из чланства, укључујући спровођење циљева политичке, економске и монетарне уније. Две године касније, на самиту у Мадриду, критеријуми из Копенхагена допуњени су још једним критеријумом: (4) неопходност постојања адекватних административних структура за доследну примену правних тековина ЕУ.

С обзиром да је прихватање правних тековина ЕУ услов за ступање у чланство, оне су за потребе преговора о приступању, подељене на 35 поглавља која, уједно, представљају и поглавља преговора. Преговори представљају усклађивање законодавства државе кандидата са правним, вредносним, привредним и друштвеним структурама Европске уније.[[1]](#footnote-1) Овај сложени процес, поред административних, често захтева и одређене институционалне промене, укључујући и промене устава. С тим у вези, важно је истаћи да Европска унија функционише на основу овлашћења које су јој доделиле државе чланице преносећи на њу део својих уставних овлашћења. Због тога, „на територији држава чланица Европске уније осим унутрашњег права важи и право ЕУ. Унутрашњи правни поредак заснива се на супрематији устава, док се правни поредак ЕУ заснива на оснивачким уговорима (Уговору о ЕУ и Уговору о функционисању ЕУ).[[2]](#footnote-2) Ови акти, устав и оснивачки уговори, истовремено представљају споне између националног права и права ЕУ.“[[3]](#footnote-3)

С обзиром на ову узрочнопоследичну везу али и чињеницу да се ЕУ нормативно и институционално изграђује, долазимо да следећег закључка: 1) и „старе“ државе чланице су мењале уставе и 2) нова држава чланица мора да прихвати правни поредак ЕЕЗ/ЕЗ/ЕУ у облику у којем он постоји у тренутку њеног приступања јер се ЕУ данас, веома, разликује од оне из деведесетих година прошлог века.[[4]](#footnote-4)

Зато је компаративни приступ и детаљна упоредно-правна анализа у овом раду усмерена на поједине државе из последња три круга проширења ЕУ, од 2004. до 2013. године као и на поједине државе кандидате за ЕУ чланство. Међутим, да би се стекао што бољи увид у промене устава[[5]](#footnote-5) и процес приступања и чланства у Европској унији, пре упоредне анализе, дат је кратак осврт на уставне промене у Немачкој и Француској као и на процес евроинтеграција и могућу промену Устава у Србији.

**Државе оснивачи ЕУ и промена устава - Немачка и Француска**

* **Немачка**

Као једна од држава оснивача Европске уније (Француска, Италија, Холандија, Белгија и Луксембург) и Немачка је спроводила уставну реформу и то више пута.

Када је 1992. године донесен Уговор о Европској унији, (Уговор из Мастрихта)[[6]](#footnote-6), којим је, између осталог, створена Европска унија заснована на тзв. три стуба и уведен принцип супсидијарности[[7]](#footnote-7), постојећу уставну одредбу о „преношењу надлежности на међународне организације, законом“ требало је мењати. То је и учињено кроз члан 23. којим је дефинисано да „у циљу остварења уједињене Европе, Савезна Република Немачка учествује у развоју Евроспке уније, која је посвећена демократским, социјалним и федералним принципима, владавини права, принципу супсидијарности, те да је ниво заштите основних права једнак оном гарантованих Основним законом (Уставом).[[8]](#footnote-8) У том смислу савезна држава може законом, уз сагласност Горњег дома, пренети елементе своје државности.“[[9]](#footnote-9) С обзиром да је Уговор из Мастрихта увео и право грађанства Уније које је подразумевало да сваки држављанин државе чланице постаје грађанин Уније, који има право да борави и да се запосли било где на територији Уније, право да бира и да буде биран на изборима за Европски парламент и изборима за локалне органе управе, чланом 28. Устава и то је било регулисано.

Осим овога, немачки Устав мењан је и 2006. године ради стварања правног оквира за спровођење европског налога за хапшење[[10]](#footnote-10) (члан 16.). Такође, у току процеса ратификације Лисабонског уговора 2009. године Немачка је поново мењала Устав чиме су оба парламентарна дома стекла право подношења тужбе пред Судом правде ЕУ у случају повреде принципа супсидијарности у законодавном актима Уније.

* **Француска**

Француски Устав мењан је два пута и то приликом ратификације Уговора из Мастрихта када је додато поглавље о Европској унији (чл. 88-1 до 88-7).) и други пут 2008. године, непосредно пред доношење Лисабонског уговора када су уставне промене и ступиле на снагу. Изменама је прецизирано да Француска „учествује у Европској унији образованој од стране држава које су одлучиле да нека од својих овлашћења остварују заједно на основу Уговора о Европској унији и Уговора о функционисању Европске уније у верзији Уговора потписаног у Лисабону 13. децембра 2007.“[[11]](#footnote-11) Осим тога, једна од измена из 2008. године односила се и на Европски налог за хапшење тачније, прописано је да ће се ова материја уредити законима. Једна од новина била је садржана и у члану 88-5. Наиме, сваки владин предлог закона о потврђивању међународних уговора којим се уређује приступање неке државе Европској унији, председник Републике мора ставити на референдум осим ако га оба дома Парламента не усвоје са три петине гласова посланика. Такође, уставне одредбе о учешћу Француске у стварању Економске и монетарне уније као и о слободи кретања, брисане су.

**Држава кандидат за ЕУ чланство - Србија**

У Извештају Европске комисије о напретку Србије за 2014. годину, у оквиру *Политичких критеријума* - *Демократије и владавине права,* у делу који се односи на Устав констатује се да је Устав „ великим делом усаглашен са европским стандардима. Одређене одредбе и даље треба усагласити са препорукама Венецијанске комисије, посебно у односу на улогу Народне скупштине у постављању судија, контролу политичких партија над парламентарним функцијама, независност кључних институција, заштиту основних права, укључујући и заштиту података. Уопштено посматрано, промене Устава би требало размотрити што скорије у новом скупштинском сазиву, како би се од самог почетка решила питања која су значајна за преговоре о приступању.“[[12]](#footnote-12)

На основу примера анализираних у овом истраживању, приметно је да су државе кандидати за ЕУ чланство, отпочињале са променом устава тек у завршној фази процеса приступања, дакле, у преговорима о приступању. У случају Србије, ова фаза почела је 21. јануара 2014. године када је у Бриселу одржана Прва међувладина конференција између Србије и ЕУ. Међутим, да би започела преговоре о приступању са ЕУ Србија је, као уосталом и свака држава кандидат, најпре требала да испуни све обавезе које су претходиле овој фази: закључи Споразум о стабилизацији и придруживању (ступио на снагу 2013.), стекне статус кандидата (2012. године) али и да буде у могућности да испуни критеријуме из Копенхагена и тако уђе у последњу, и једну од најтежих фаза европске интеграције - преговора о приступању. Већим делом, преговори се, заправо, односе на испуњавање управо трећег копенхагеншког критеријума - прихватање правних тековина ЕУ и способност преузимања обавеза које произлазе из чланства, укључујући спровођење циљева политичке, економске и монетарне уније.

Када, како и да ли ће Србија мењати Устав, тек треба да се види. Можда је једна од могућности садржана у изјави проф. др Тање Мишчевић, шефа Преговарачког тима за вођење преговора о приступању Републике Србије Европској унији која каже да ће „промена Устава у контексту нашег придруживања ЕУ бити нужна. Наша сугестија која је добро прихваћена у ЕУ јесте да прођемо скрининге кроз све области да бисмо утврдили где све постоје елементи због којих је нужна промена Устава, па да онда кренемо и у то".[[13]](#footnote-13)

Предлог за промену Устава и усвајање промене Устава нормативно је регулисан Уставом Републике Србије (члан 203.) а поступак за његову промену Пословником Народне скупштине (члан 142.).[[14]](#footnote-14)

# **УПОРЕДНО-ПРАВНА АНАЛИЗА**

Уставним променама била су обухваћена различита питања јер ни устави нису једнообразни. Ипак, питања као што је пренос дела суверенитета државе, односно начело интеграције које омогућује државама да у јасно дефинисаним питањима и јасно дефинисаном обиму пренесу један део својих уставних надлежности на Унију[[15]](#footnote-15) и питање супрематије ЕУ законодавства у односу на национална, свакако су се издвојила.

Уопштено, може се рећи да је чланство у ЕУ остварено на основу: а) уставних одредби које уопштено говоре о преносу надлежности на међународне организације, б) одредби које прецизирају да се надлежности преносе на Европску унију и в) на основу посебних уставних поглавља која уређују и учлањење, али и начин чланства државе у ЕУ. Највећи број примера везује се управо за пренос надлежности у општем смислу, што је карактеристично за државе са дугом традицијом чланства у Унији. Такође, такве одредбе често су се допуњавале одређеним условима као што је, на пример, преношење надлежности омогућавало се само ако је то неопходно за остваривање правног система који осигурава поштовање права и слобода, јачање демократије и мира (Чешка, Пољска, Словенија, Летонија, Хрватска).

Када је реч о супрематији ЕУ закона у односу на национална, Лисабонски уговор (Уговор о Европској унији) није прецизирао ово питање али је државама чланицама прописао обавезу да усвоје „било какву меру, општу или посебну, како би осигурале испуњавање обавеза које настају овим уговором или су резултат деловања институција Уније“ те да „олакшају извршење задатака Уније и да се уздржавају од било каквих мера које би могле угрозити остварење циљева Уније“, (члан 4.).[[16]](#footnote-16) Нешто јаснији став заузео је Суд правде ЕУ по којем су државе чланице обавезне да се придржавају принципа супрематије ЕУ закона у односу на националне законе. С обзиром на то, уставне промене су ишле у правцу потпуне супрематије ЕУ закона (Кипар, Чешка) или ограничавања њиховог прихватања под условом да европски закони нису у сукобу са уставним одредбама држава (Румунија). Такође, поједине државе су ово питање препустиле својим уставним судовима (Мађарска).

Осим овога, веома важан сегмент уставних промена односио се на питања проширења гласачког права грађана ЕУ, положаја централних банака, права власништва страних држављана над непокретностима,усаглашавање са Оквирном одлуком о европском налогу за хапшење, која омогућава екстрадицију држављана другим земљама чланицама, затим, реформа и јачање независности правосуђа и друго.

Такође, већина анализираних држава мењала је уставе пре ступања у чланство Уније (Бугарска, Мађарска, Словенија, Хрватска, Румунија) а Пољска након чланства. Примери за себе су Кипар и Летонија које су мењале уставе пре и после ступања у чланство.

Заједничка карактеристика највећем броју земаља јесте да су у изради акта о промени устава, осим парламентарних одбора надлежних за, углавном, уставна питања и европске интеграције, учествовали и представници академске и стручне јавности (Летонија, Мађарска, Румунија, Словенија, Кипар, Хрватска).

Како су државе чланице и државе кандидати вршиле промену устава у процесу приступања и чланства у Европској унији, указаћемо кроз упоредну анализу појединих примера из праксе.

***БУГАРСКА***

Историја односа између Европске уније, са једне стране и Бугарске, са друге, била је дуготрајна и на моменте прилично „затегнута.“ Бугарска је приступне преговоре са ЕУ започела 2000. године, али је због неспремности у области политике и привреде пропустила прилику да у петом таласу проширења (тзв. источно проширење) 2004. године, постане чланица ЕУ. Све предузете мере у процесу евроинтеграција као и кашњење у доношењу одређених закона није било довољно због чега је постојала могућност да ЕУ примени заштитне клаузуле и чак, у једном тренутку, запрети одлагањем пријема Бугарске у ЕУ.

Током процеса приступања ЕУ, Бугарска је спроводила неколико уставних реформи.[[17]](#footnote-17) Први пут Устав је мењан 2003. године и то у области правосуђа где су мењане одредбе које су се односиле на сталност судијске функције, имунитет тзв. магистрата (судије, државни тужиоци) и надлежности Већа Врховног суда. Ова питања уједно су била увод у реформу бугарског правосудног система.

Међутим, две године касније 2005. у контексту чињенице да је чланство Бугарске у ЕУ било све извесније, урађена је још једна промена Устава. Променама су била обухваћена питања као што је преношење дела суверенитета на ЕУ институције, право одлучивања на изборима за Европски парламент затим, право гласа по основу ЕУ грађанства и власништва над непокретностима за ЕУ грађане као и улога бугарске Народне скупштине у припреми националних позиција у вези са законодавним одлукама европских институција. Нова уставна задужења добио је и Савет министара (Влада) који је морао да обавештава Народну скупштину о обавезама Бугарске произашлих из чланства у Европској унији као и о свим предузетим активностима Савета, уз детаљно образложење. Такође прецизирано је да ће „Република Бугарска учествовати у изградњи и развоју Европске уније.“ Уговор којим се преноси део уставних надлежности на Европску унију, Народна скупштина потврђује по процедури једнакој за све међународне уговоре – доношењем закона о потврђивању међународног уговор уз подршку две трећине посланика, без стављања на референдум. О променама Устава, пре пленарне седнице, расправљао је *ad hoc* формирани Одбор за израду предлога амандмана на Устав.

Међународни уговори који су потврђени у складу са уставном процедуром део су националног законодавства над којим имају примат.

***КИПАР***

Кипар је уставну реформу спроводио пре и после ступања у чланство Европске уније.[[18]](#footnote-18) Потреба за променом Устава уочена је током процеса приступања Унији и усклађивања законодавства, због којих су 2002. године мењани чланови 118. и 119. Устава. Наведеним изменама обезбеђена је економска и административна независност Централне банке Кипра у односу на извршну власт, у складу са правним тековинама ЕУ. Исто тако, амандмани на Устав усвојени су након 2004. године, односно након ступања у чланство Уније. Тачније, 2006. године уставном изменом обезбеђено је усклађивање домаћег правног система са правом Европске уније. Тако је члан 179. који је Устав дефинисао као највиши правни акт, мењан чиме је створен правни оквир за супрематију ЕУ законодавства у односу на национално. Међутим, овај принцип је спровођен и пре његовог увођења у правни систем а спроводили су га судови кроз примену одлука Суда правде ЕУ већ након ратификације Уговора о приступању.

С обзиром на то да је чланство у међународним организацијама било омогућено чланом 50. Устава, отуда је за потврђивање Уговор о приступању ЕУ било неопходно само потврђивање у Парламенту већином гласова најмање једне трећине присутних посланика, без претходног стављања на референдум. Предлог за промену Устава, Влада је поднела у форми предлога закона који је Парламент усвојио по редовно поступку а претходно га је разматрао Одбор за уставна питања. Стручну помоћ Влади и Парламенту пружала је Канцеларија за законодавство.[[19]](#footnote-19)

***ЛЕТОНИЈА***

Летонија је, годину дана пре чланства, усвојила неопходне измене устава (2003. године) како би олакшала процес европских интеграција и других облика међународне сарадње а потом и непосредно након ступања у чланство.[[20]](#footnote-20)

Члан 68. Устава најзначајнији је за чланство у ЕУ, који прописује да „након потврђивања међународних уговора Летонија може, у циљу јачања демократије, пренети део својих надлежности на међународне институције.“ Члан 68. даље прописује да такав уговор мора бити потврђен у Парламенту са двотрећинском већином гласова на седници којој присуствује две трећине посланика. Такође, истим чланом је регулисано да ће се о чланству Летоније у ЕУ одлучивати на републичком референдуму, који предлаже Парламент као и да ће се о свим питањима о промени чланства одлучивати на референдуму, ако то захтева барем половина посланика.

Уставне промене нису обухватиле однос међународних уговора, права ЕУ и националног законодавства. Међутим, члан 89. Устава предвиђа да „држава признаје и штити људска права у складу са Уставом, законима и потврђеним међународним уговорима.“

Друга промена Устава десила се 2004. године којом је дато бирачко право држављанима других ЕУ чланица на локалном нивоу, што је било регулисано допуном члан 101.

Акт о промени Устава усвајан је по процедури предвиђеној за доношење закона која подразумева три читања, разматран је на седницама надлежних радних тела уз учешће представника стручне јавности (што је, и иначе, честа пракса) и на пленарној седници Парламента.

## **МАЂАРСКА**

У току завршне фазе преговора о приступању 2002. године, један од главних задатака било је стварање одговарајућег уставног и нормативног оквира за приступања Мађарске ЕУ. С тим у вези, а након договора четири парламентарне странке, издвојило се неколико важних питања:

- измена Устава;

- усвајање одговарајућих прописа о сарадњи између Владе и Парламента у вези ЕУ послова;

- изборни систем (за Европски парламент и органе локалне самоуправе);

- положај Народне банке у односу на Економску и монетарну унију;

- одржавање референдума о придруживању ЕУ.

Пре него што су ове теме нормиране у Акт о измени Устава, надлежно Министарство правде ангажовало је професоре уставног права да ураде анализу Устава и предложе измене. Тек након тога, Влада је Акт упутила Парламенту на разматрање и одлучивање. Надлежни парламентарни одбори били су Одбор за уставна питања и правосуђе и Одбор за европске послове који су заједнички организовали вишедневну манифестацију под називом „Уставност и Европска унија“ којој су присуствовали сви заинтересовани субјекти.

Акт о промени Устава, Парламент је усвојио 2002. године.[[21]](#footnote-21)  Тим актом уведена је тзв. европска клаузула у којој се наводи да „Република Мађарска, ради чланства у Европској унији, на основу међународног уговора, може део својих уставних овлашћења заједно са осталим државама чланицама - у мери којој је то потребно за остваривање права и испуњавање обавеза које произилазе из уговора о оснивању Европске уније и Европске заједнице – остваривати, самостално и преко институција Европске уније.“ С обзиром на то да се овим преносе одређене надлежности које произилазе из суверенитета државе на ЕУ, ратификација и усвајање Уговора о приступању Мађарске Унији, изгласана је са двотрећинском већином у Парламенту.

Међутим, Актом о промени Устава није било обухваћено питање односа националног и ЕУ законодавства односно, питање супрематије ЕУ прописа. Разлози се налазе у различитим ставовима тадашњих политичких актера али и чињеници да је за промену Устава било неопходно обезбедити подршку две трећине посланика у Парламенту. Отуда су питање ефекта и ауторитета европских прописа у мађарском правном систему решавали судови. Тако је Врховни суд заузео став да је, према члану 2а Устава (европска клаузула) и Уговора о приступању, право ЕУ део мађарског правног система. Осим тога, Уговор о приступању успоставио је обавезу Мађарској да примењује ЕУ прописе, у складу са релевантном судском праксом Суда правде. Такође, Врховни суд је, у једној од пресуда, навео да су домаћи судови заправо и судови ЕУ, захваљујући чему се спроводио принцип директне примене ЕУ прописа.

Акт о промени Устава стављен је на републички референдум ради потврђивања 12. априла 2003. године. Годину дана касније Мађарска је постала држава чланица ЕУ.[[22]](#footnote-22)

## **ПОЉСКА**

Процеса европских интеграција у Пољској одвијао се паралелно са потребом доношења новог устава што је и урађено 1997. године.[[23]](#footnote-23) Члан 90. Устава одредио је да „Република Пољска може, посредством међународних споразума, надлежности државних власти у вези са одређеним питањима, делегирати међународној организацији или међународној институцији.“[[24]](#footnote-24)

За потребе промене Устава, Парламент је образовао Одбор за Устав који су чинили представници оба дома Парламента (46 посланика из Доњег дома и 10 сенатора) који је изабрао 15 ауторитета из области уставног права и представника надлежних државних органа ради израде акта о промени устава. Овај устав, који је и важећи, мењан је само једном. Наиме, две године након чланства Пољске у ЕУ, 2006. године, приступило се промени Устава због потребе спровођења Европског налог за хапшење.

## **РУМУНИЈА**

Уставне реформе Румунија је започела 2003. године (четири године пре ЕУ чланства) увођењем одредбе "Интеграција у Европску унију" (члан 148.). Наведеним чланом прецизирано је да Румунија „приступа оснивачким уговорима Европске уније, са циљем преношења одређених овлашћења институцијама Заједнице али и због спровођења одредаба тих уговора, заједно са другим државама чланицама.“[[25]](#footnote-25)

Као резултат приступања, одредбе оснивачких уговора Уније као и других правно обавезујући аката, имају предност над одредбама националних закона, у складу са одредбама Споразума о приступању. У случају ревизије оснивачких уговора, такође се примењује члан 148 Устава. Осим овога, Уставом је прецизирано да ће Румунија испуњавати све обавезе које произилазе из уговора те да, уговори, које ратификује Парламент, постају део домаћег правног система. У случају да су одредбе уговора у супротности са Уставом, ратификација ће бити могућа само након ревизије Устава.

Промене Устава односиле су се, између осталог, на право гласа по основу ЕУ грађанства, право власништва над непокретностима дато страним држављанима и најави да ће румунска валута лев бити замењена евром Ове промене усвојене су на заједничкој седници оба дома Парламента, двотрећинском већином, без референдума.

Уставне промене иницирала је Влада уз подршку Парламента и учешће представника цивилног друштва. Овде се као важан вид учешћа невладиних организација али и грађана издваја тзв. Уставни форум који су иницирали посланици оба дома заједно са Удружењем за демократију *(Pro Democracy Association – APD)*. Званично рад на промени Устава започет је 2002. године када је образован Одбор експерата (бивша Комисија за израду законског предлог о ревизији Устава) чије чланове су предлагале политичке странке.

***СЛОВЕНИЈА***

Словенија је усвојила амандмане на Устав пре приступања Унији и то у вези са преношењем надлежности, правом власништва и екстрадиције, у циљу хармонизације домаћих закона са правним тековинама ЕУ. Амандмани, као и додатне законске и административне реформе довеле су до тога да се приступни преговори са Словенијом заврше 2002. године. Споразум о приступању потписан је 2003. и потврђен на референдуму већином гласова, наредне године. Цео процес евроинтеграција Словенија је завршила 01. маја 2004. године, када је постала пуноправна чланица ЕУ.[[26]](#footnote-26)

Међутим, свему томе претходила је озбиљна припрема кроз спровођење административних, нормативних и економских реформи. Тако је у Годишњем извештају о напретку Европске комисије (2001. година) било наведено да је Словенија остварила „добар напредак“ у реформи правосуђа и јавне управе те да има независно правосуђе, ограничене проблеме са корупцијом али и да је напредовала у области заштите мањина и људских права. Због оваквих оцена, Словенија је само допунила неколико уставних одредби. Тако је додатим чланом 3а било регулисано да, у складу са Уговором који је ратификовала Народна скупштина двотрећинском већином гласова свих посланика, Словенија може „пренети вршење дела својих суверених права на међународне организације које се темеље на поштовању људских права и основних слобода, демократији и принципима владавине закона и може ући у одбрамбени савез са државама који је заснован на поштовању ових вредности.“

Даље, чланом 3а прецизирано је да се правни акти и одлуке, усвојене у међународним организацијама на које је Словенија пренела део својих суверених права, примјењују у Словенији у складу са правном регулативом тих организација. Када је реч о поступцима усвајања тих аката, члан 3а обавезује Владу да одмах обавестити Народну скупштину о предлозима тих аката као и о њеним предузетим активностима о чему ће се Скупштина изјаснити а Влада узети у обзир. Однос између Народне скупштине и Владе, по основу овог става, уређују се детаљно законом који се доноси двотрећинском већином гласова присутних посланика.[[27]](#footnote-27)

С тим у вези, овим чланом ојачана је позиција Народне скупштине у односу на Владу. На основу тога, Влада је добила нова задужења: обавештавала је Скупштину о својим активностима у вези са ЕУ питањима, узимала је у обзир усвојене ставове Скупштине, затим Скупштина је учествовала у доношењу одлука и спровођењу контроле над радом Владе по питању евроинтеграција. Такође, члан 3а дефинише и однос између Народне скупштине и Владе у оквиру чланства у ЕУ, тачније у поступцима доношења законских аката и одлука у оквиру ЕУ, што ће детаљно бити регулисано законом, усвојеним двотрећинском већином гласова присутних посланика.

Такође, допуњен је и члан 68. у смислу давања права власништва над земљиштем странцима „под условима одређеним законом или споразумом који је ратификован у Народној скупштини.“[[28]](#footnote-28) Осим овога, урађене су измене члана 47. који се односио на примену Европског налог о хапшењу и дозволу екстрадиције држављана Словеније другим државама чланицама.

Међити, када је реч о економским критеријумима, ту уставне промене нису биле потребне јер је Словенија још од 1997. године, започела процес доношења закона који су осигурали слободно кретање капитала и услуга, ојачали независност Централне банке, те подстакли економски раст.

Предлог за измену Устава иницирала је Влада подношењем Предлога за покретање поступка за промену Устава, Комисији Народне скупштине за уставна питања. У овом процесу стручну помоћ Комисији је пружала Група експерата састављена од угледних словеначких ауторитета различитог профила. Такође, све заинтересоване јавности могле су да изнесу свој став на јавном слушању, одржаном тим поводом.

## **ХРВАТСКА**

Амандмане на Устав, Хрватска је усвојила 2010. године, односно годину дана пре завршетка преговора и потписивања Уговора о приступању Републике Хрватске Европској унији. Неке измене су одмах ступиле на снагу, као што је питање заштите националних мањина и независност правосуђа док су друге, већином оне у вези Европске уније и права грађана, ступиле на снагу тек након ступања Хрватске у чланство Уније, 2013. године.

Изменама су биле обухваћене три тематске области и то:

1) уставна питања настала током скрининга и преговора о поједини поглављима (резултат су аналитичког прегледа, скрининга, и оцене усклађености националних закона и прописа са правним тековинама ЕУ и била су обухваћена Извештајем са скрининга Европске комисије); током овог, једногодишњег, процеса започетог 2005. године, Хрватска је у документима, на више од 20 000 страна, објаснила нормативну и институционалну процену области у оквиру којих су промене неопходне ради примене правних тековина Уније *(acquis)* у сваком преговарачком поглављу:

• Поглавље 4. Слободно кретање капитала - право власништва над непокретностима, посебно страних држављана

• Поглавље 17. Економска и монетарна политика - независност Хрватске народне банке

• Поглавље 23. Правосуђе и основна права - активно и пасивно бирачко право на локалним изборима и на изборима за Европски парламент за грађане ЕУ који живе у Хрватској, јачање независности, непристрасности и професионалности правосуђа и његових институција

• Поглавље 24. Правда, слобода и безбедност - ефикасна имплементација европског налога за хапшење[[29]](#footnote-29)

• Поглавље 32. Финансијска контрола - независност Државне ревизорске институције.

2) уставна питања која нису директно покренута у преговорима са ЕУ али су у вези са процесом приступања и чланством (тзв. хоризонтална уставна питања)

• уставни основ за приступање ЕУ

• референдум о чланству Републике Хрватске у ЕУ, пренос уставних овлашћења и учешћа у институцијама ЕУ

• питање правне снаге и директног дејства ЕУ законодавства у хрватском правном систему

• питање регулисања односа између законодавне, извршне и судске власти у односу на чланство у ЕУ

• статус грађана Уније у Републици Хрватској и обезбеђивање њихових права

• допуна Главе I Устава „Историјска основа“ – уведен статус аутохтоних националних мањина припадницима Бошњака и Словенаца

• редефинисање положаја и улоге Оружаних снага Републике Хрватске

• увођење института незастаревања кривичних дела почињених током процеса транзиције и приватизације

• допуњене постојеће одредбе о независности правосуђа у циљу јачања уставног статуса и независности Државног савета за правосуђе и Државног већа тужиоца као и јачања професионалности судија, тужилаца и њихових заменика

• обавезно и бесплатно опште образовање.

3) могућа, будућа, уставна питања као државе чланице ЕУ у спровођењу оснивачких уговора (нарочито имајући у виду реформу уговора).

Изменама је уведена Глава VIII „Европска унија“ која је кроз четири одељка регулисала нека од најважнијих питања као што је:

1. Правна основа чланства и преношење уставних овлашћења;

2. Учешће у институцијама Европске уније;

3. Право Европске уније и

4. Право грађана Европске уније (чл. 143-146).[[30]](#footnote-30)

Тако члан 143. представља правни основ за чланство Хрватске у ЕУ и њиме је прецизирано да Република Хрватска, институцијама Европске уније поверава овлашћења која су потребна за остваривање права и испуњавање обавеза преузетих на основу чланства.

О удруживању претходно одлучује Хрватски сабор двотрећинском већином гласова свих посланика док се одлука о удруживању Републике Хрватске доноси на референдуму већином гласова бирача који су гласали (одржан 2012. год.). Ова могућност произилази из чл. 140-141. (Глава VII Међународни односи, Одељак 1. Међународни уговори) који, између осталог прописују да „…међународне уговоре којима се међународној организацији или савезу дају овлашћења изведене из Устава Републике Хрватске, Хрватски сабор потврђује двотрећинском већином гласова свих посланика“… те да „међународни уговори који су склопљени и потврђени у складу са Уставом и објављени, а који су на снази, чине део унутрашњег правног поретка Републике Хрватске, а по правној су снази изнад закона. Њихове се одредбе могу мењати или укидати само уз услове и на начин који су у њима утврђени, или сходно општим правилима међународног права.“

Предлоге за промену Устава 2009. године поднела је и Влада Републике Хрватске као и посланици Хрватског сабора. У ту сврху, Влада је образовала Радну групу чијим радом је руководио потпредседник Хрватског сабора и председник Одбора за Устав, Пословник и политички систем. Радна група је имала 17 чланова и чинили су је потпредседница Владе и министарка породице, бранитеља и међугенерацијске солидарности, посланици у Сабору, потпредседник Одбора за Устав, Пословник и политички систем, главни преговарач за преговоре о приступању Хрватске ЕУ, судија уставног суда, професори правних факултета из Загреба, Осијека и Сплита, секретар Владе, државни секретар у Министарству правде, државни секретар Централног државног уреда за управу, правни саветник главног преговарача за преговоре о приступању Хрватске ЕУ.[[31]](#footnote-31) Радна група је утврдила нацрт номотехничког предлога за промену Устава Републике Хрватске којим су била обухваћена само питања у вези са приступањем и чланством Хрватске у ЕУ. Након тога, нацрт је био упућен Влади, као овлашћеном предлагачу која га је усвојила и упутила у Сабор.

Свој предлог за промену Устава израдила је и група од 52 посланика који је по одређеним питањима био сличан владином предлогу. Овај предлог најпре је разматрао Одбор за Устав, Пословник и политички систем који „у поступку промене Устава Републике Хрватске припрема предлоге одговарајућих аката“[[32]](#footnote-32) а потом и Сабор који је претходно већ био размотрио владин Предлог за промену Устава.

С обзиром на новонасталу ситуацију и чињеницу да је Хрватски сабор размотрио обе иницијативе, образована је паритетна група од 10 чланова (пет посланика парламентарне мањине и пет из редова парламентарне већине) која је само делимично успела да се усагласи о чему је поднела извештаје предлагачима - и Влади и посланицима. Ови предлагачи су, затим, усагласили своје предлоге у један и доставили га Одбору за Устав, Пословник и политички систем који је затим донео Предлог одлуке о приступању промени Устава Републике Хрватске коју је Сабор донео у априлу 2010. године. Овом одлуком, утврђен је опсег промена Устава и задужен Одбор за Устав, Пословник и политички систем да Хрватском сабору поднесе предлог за утврђивање нацрта промене Устава Републике Хрватске.[[33]](#footnote-33)

## **ЦРНА ГОРА**

Скупштина Црне Горе усвојила је измене Устава 2013. године што је било неопходно ради настављања процеса европских интеграција. Тачније, ово је био услов за отварање поглавља 23 (Правосуђе и основна права) и 24 (Правда, слобода и сигурност) која је Европска комисија означила као кључна за даљи напредак у интеграцијама.[[34]](#footnote-34)

Измене су се односиле на област правосуђа, тачније на начин избора судија и тужиоца. Ово се спроводило у складу са одредбама члана 91. Устава тако што „у првом гласању двотрећинском већином и у другом гласању тропетинском већином свих посланика најраније након месец дана, Скупштина бира и разрешава судије Уставног суда, врховног државног тужиоца и четири члана Судског савета из реда угледних правника. У првом гласању Скупштина бира врховног државног тужиоца на предлог Тужилачког савета. Ако предложени кандидат не добије потребну већину, Скупштина у другом гласању бира врховног државног тужиоца из реда свих кандидата који испуњавају законске услове.“[[35]](#footnote-35) Такође, новина је и да ће председника Врховног суда бирати и разрешавати Судски савет двотрећинском већином гласова на пет година.

Других измена Устава, до сада, није било јер је важећи Устав (који је и мењан), донесен 2007. године на Уставотворној скупштини Републике Црне Горе и не садржи одредбе које отежавају процес приступања Европској унији. Укратко, Уставом је прецизирано да су међународни уговори и општеприхваћена правила међународног права саставни део унутрашњег правног поретка, имају примат над домаћим законодавством и непосредно се примењују када односе уређују другачије од унутрашњег законодавства (члан 9.). Осим овога, према члану 15. Црна Гора, може ступати у чланство међународних организација па тако и Европске уније, о чему одлучује Народна скупштина.

Предлог за промену Устава може поднети председник Црне Горе, Влада или најмање 25 посланика. Промена појединих одредби Устава врши се амандманима. Нацрт акта о промени Устава сачињава надлежно радно тело Скупштине које га ставља на јавну расправу и цео процес не може трајати краће од месец дана. По завршетку јавне расправе надлежно радно тело утврђује предлог акта о промени Устава.

## **ЧЕШКА**

Три године пре ступању у чланство Уније, (2001.) Чешка је мењала Устав како би се нормативно уредио пренос надлежности. Тако је изменама било регулисано да се Чешка „придржава обавеза које настају као резултат међународног права“, (члан 1.) те да се „одређене надлежности чешких власти преносе споразумом на међународну организацију или институцију“.[[36]](#footnote-36) Члан 10а Устава Чешке даље одређује да ће „проглашени међународни уговори, чија ратификација је одобрена у Парламенту и који су обавезујући за Чешку, бити саставни део правног система, те да ће се међународни споразум примењивати и у случају да су им поједине одредбе у супротности са законом. Овим променама, дат је примат ЕУ законима. О свим обавезама које проистичу из тих међународних уговора, Влада је била обавезна да извештава Парламент.

Променама устава биле су обухваћене одредбе које су се односиле на надлежност и положај Уставног суда. Тако је чланом 87. било прописано да се ниједан споразум не може ратификовати без претходног мишљења овог суда.[[37]](#footnote-37)

Нацрт акта о промени устава урадила је Радна група при Законодавном савету Владе о чему се расправљало на стручним скуповима уз учешће стручне јавности и свих заинтересованих страна. У Парламенту, предлоге измена разматрали су Одбор за уставна питања и законодавство и Одбор за европске интеграције.

# **ЗАКЉУЧАК**

На основу анализираних примера видљиво је да не постоји једнообразност у приступу нити само једно најбоље решење када је реч о промени устава и процесу приступања и чланства у Европској унији. Пре би се могло рећи да је једнако добро свако решење које омогућује да се тај процес одвија несметано уз учешће политичке, академске и стручне јавности у складу са уставно-правним системом и политичким претпоставкама сваке државе.

Истраживање урадила:

Милана Штековић

виши саветник-истраживач

# ***Извори информација****:*

* „Буквар европских интеграција“, шесто, допуњено издање, Канцеларија за европске интеграције, Београд, 2014. године
* Др Бранко Павлица: „Бугарска на путу ка Европској унији -– о измени бугарског Устава од 24. септембра 2003“, Институт за упоредно право, Страни правни живот 1/2010, Београд, Оригинални научни рад, стр. 95-102.
* Доната Стрбат: „Правна основа чланства Републике Хрватске у Еуропској унији“, Правни вјесник,11/3-4, Часопис за правне и друштвено-хуманистичке знаности, Правнога факултета Свеучилишта Јосип Јурј Стросмајер, Осијек, Прегледни знанствени рад, стр. 277-295.
* „Преговарачка поглавља 23 и 24; о чему преговарамо“, Водич за новинаре, ГИЗ Пројекат за правну реформу у Србији, Независно удружење новинара Србије, Београд, 2013. године
* Irena Andrassy: “Constitutional implications of EU membership: An overview of constitutional issues in the negotiating process - the Croatian perspective“, Croatian Yearbook of European Law and Policy – *CYELP,* 4 [2008], page 223-245.
* Др Љубица Ђорђевић: „Контрола уставности правних аката Европске уније“ Зборник радова Правног факултета у Нишу, број 65, 2013. год, Прегледни научни чланак, стр. 292.
* Младен Тишма: „Устав државе чланице као правни основ и оквир европске интеграције са посебним освртом на право Савезне Републике Немачке и на последњу промену Устава Републике Хрватске“, Институт за упоредно право, Страни прави живот, 2/2011, Београд, Прегледни научни рад, стр. 185-213, Правни факултет Универзитета у Београду, Студент четврте године
* Европски центар за парламентарна истраживања и документацију (European Centre for Parliamentary Research and Documentation – ECPRD, Request 2622/2014 Amendments to the Constitution and the process of accession and membership in EU)

1. „Буквар европских интеграција“, шесто, допуњено издање, Канцеларија за европске интеграције, Београд, 2014, стр. 33-34 [↑](#footnote-ref-1)
2. Ова два уговора чине тзв. *Лисабонски уговор.* Иако је његов званичан назив „Уговор о изменама и допунама Уговора о Европској унији и Уговора о функционисању Европске уније,“ често је у употреби и термин Лисабонски уговор, управо због чињенице да је потписан у Лисабону (2007. год.), за време португалског председавања ЕУ. (Прим. аут.) [↑](#footnote-ref-2)
3. Др Љубица Ђорђевић: „Контрола уставности правних аката Европске уније“ Зборник радова Правног факултета у Нишу, број 65, 2013. год, Прегледни научни чланак, стр. 292. [↑](#footnote-ref-3)
4. „Досадашње искуство ЕУ, када је реч о њеном даљем ширењу, а посебно у погледу Хрватске и Црне Горе, искристалисала су поглавља 23 - Реформа правосуђа и основна права и 24 - Правда, слобода и безбедност, као кључна за коначну одлуку о примању нове државе у чланство.“ (Извор: „Преговарачка поглавља 23 и 24; о чему преговарамо“, Водич за новинаре, ГИЗ Пројекат за правну реформу у Србији, Независно удружење новинара Србије, Београд, 2013. године, стр. 7.) [↑](#footnote-ref-4)
5. Термин - предлог акта о промени Устава, који се користи у овом раду, преузет је из [Пословника Народне скупштине](http://www.parlament.gov.rs/narodna-skupstina-/vazna-dokumenta/poslovnik-%28precisceni-tekst%29/postupci-za-donosenje-akata-i-drugi-postupci.1338.html) (чл. 142-149) иако се у страној литератури често користе термини *уставни амандмани* или *евро-амандмани.* [↑](#footnote-ref-5)
6. Овим уговором, ЕУ представља јединствен институционални оквир који чине тзв. три стуба: први стуб чине три међународне организације (Европска заједница за угаљ и челик, Европска економска заједница и Европска заједница за атомску енергију); други стуб представља заједничка спољна и безбедносна политика ЕУ, док трећи стуб чини полицијска и правосудна сарадња у кривичним стварима. Основни циљеви ЕУ су: подржавање привредног и друштвеног развоја; потврђивање властитог идентитета на међународној сцени вођењем заједничке спољне и безбедносне политике (и постепено стварање заједничке одбрамбене политике, која може довести до заједничке одбране); заштита права и интереса држављана држава чланица увођењем држављанства ЕУ и друго. (Извор „Буквар европских интеграција“, шесто, допуњено издање, Канцеларија за европске интеграције, Београд, 2014. год, стр. 11.) [↑](#footnote-ref-6)
7. Принцип супсидијарности омогућава да се надлежност пренесе на други ниво и тиме обезбеди најделотворнији начин доношења и спровођења одлука уз поштовање принципа демократичности, солидарности, функционалности и економичности. Уговором о Европској унији, принцип супсидијарности увршћен је као саставни део Уговора о функционисању ЕУ. Члан 5, став II овог уговора гласи: “У областима које не спадају у њену искључиву надлежност, Унија предузима мере у складу са начелом супсидијарности – само ако циљеви предвиђене акције не могу бити у потребној мери остварени од стране држава чланица, односно могу бити успешније остварени од стране Заједнице, имајући у виду величину или утицај предвиђене акције.” (Извор „Буквар европских интеграција“, шесто, допуњено издање, Канцеларија за европске интеграције, Београд, 2014. год, стр. 40.) [↑](#footnote-ref-7)
8. Интернет: <https://www.bundestag.de/blueprint/servlet/blob/284870/ce0d03414872b427e57fccb703634dcd/basic_law-data.pdf> [↑](#footnote-ref-8)
9. Устави појединих немачких савезних држава *(Länder)* поред своје припадности Немачкој помињу и припадност Европи, нпр. Баварска и Рајна. [↑](#footnote-ref-9)
10. [Оквирна одлука Савет о европском налогу за хапшење и поступцима предаје између држава чланица](http://eur-lex.europa.eu/LexUriServ/LexUriServ.do?uri=CELEX:32002F0584:en:HTML) или европски налог за хапшење *(European Arrest Warrant - EAW)* је правосудна одлука којом једна држава чланица ЕУ упућује захтев другој чланици за хапшење и предају одређеног лица ради кривичног гоњења или ради извршења кривичних санкција. Уведен је 2002. године и представља убрзан и поједностављен процес екстрадиције. Интернет: <http://ec.europa.eu/justice/criminal/recognition-decision/european-arrest-warrant/index_en.htm> [↑](#footnote-ref-10)
11. Интернет: <http://www2.assemblee-nationale.fr/langues/welcome-to-the-english-website-of-the-french-national-assembly#Title15> [↑](#footnote-ref-11)
12. *„Serbia 2014 Progress Report“,* Accompanying the document Communication from the Commission to the European Parliament, the Council, the European Economic and Social Committee and the Committee of the Regions Enlargement Strategy and Main Challenges 2014 – 2015 {COM(2014) 700 final

    <http://ec.europa.eu/enlargement/pdf/key_documents/2014/20140108-serbia-progress-report_en.pdf> [↑](#footnote-ref-12)
13. Интернет: <http://www.nspm.rs/hronika/tanja-miscevic-za-pridruzivanje-eu-nuzna-promena-ustava-i-istraga-politicke-pozadine-djindjicevog-ubistva.html?alphabet=l> [↑](#footnote-ref-13)
14. Интернет: <http://www.parlament.gov.rs/narodna-skupstina-/vazna-dokumenta.935.html> [↑](#footnote-ref-14)
15. За регулисање ове материје, користе се различити термини: интегративна клаузула, клаузула о приступању или европска клаузула. [↑](#footnote-ref-15)
16. Интернет: <http://eur-lex.europa.eu/legal-content/EN/TXT/?uri=CELEX:12012M/TXT> [↑](#footnote-ref-16)
17. Интернет: <http://www.parliament.bg/en/const> [↑](#footnote-ref-17)
18. Интернет: <http://legislationline.org/documents/section/constitutions/country/36> [↑](#footnote-ref-18)
19. Надлежности сличне Републичком јавном правобранилаштву Србије. <http://www.law.gov.cy/law/lawoffice.nsf/dmlindex_en/dmlindex_en?OpenDocument> [↑](#footnote-ref-19)
20. Интернет: <http://www.saeima.lv/en/legislation/constitution> [↑](#footnote-ref-20)
21. Измене су извршене Актом број LXI о допуни Акта број XX из 1949. године и односиле су се на претходни Устав, из 1949. године. Нови Устав (важећи), Мађарска је донела 2012. године. [↑](#footnote-ref-21)
22. Интернет: <http://www.parlament.hu/documents/125505/138409/Fundamental+law/73811993-c377-428d-9808-ee03d6fb8178> [↑](#footnote-ref-22)
23. Интернет: <http://legislationline.org/documents/section/constitutions/country/10> [↑](#footnote-ref-23)
24. Интернет: <http://www.sejm.gov.pl/prawo/konst/angielski/kon1.htm> [↑](#footnote-ref-24)
25. Интернет: <http://www.legislationline.org/download/action/download/id/1630/file/e3b89dda11209ec032c71c1a36a7.htm/preview> [↑](#footnote-ref-25)
26. Интернет: <http://www.dz-rs.si/wps/portal/en/Home/PoliticniSistem/UstavaRepublikeSlovenije> [↑](#footnote-ref-26)
27. Интернет: <http://www.dz-rs.si/wps/portal/en/Home/PoliticniSistem/DZinEU> [↑](#footnote-ref-27)
28. Пре измена, ово право се стицало наслеђивањем. [↑](#footnote-ref-28)
29. Европски налог за хапшење имплементиран је у правни поредак Републике Хрватске путем [Закона о правосудној сарадњи у кривичним стварима с државама чланицама Европске уније](http://www.zakon.hr/z/345/Zakon-o-pravosudnoj-suradnji-u-kaznenim-stvarima-s-dr%C5%BEavama-%C4%8Dlanicama-Europske-unije). Међутим, свега неколико дана пре ступања у ЕУ чланство (јун 2013. год.), Хрватска је урадила [измене овог закона](http://www.zakon.hr/cms.htm?id=459) на основу којих је било предвиђено да се европски налог за хапшење примењује само на она кривична дела почињена након 7. августа 2002. године. Закон су хрватски медији прозвали *Lex Перковић* јер би наведеним изменама било спречено изручење Јосипа Перковића, хрватског држављанина, Републици Немачкој. С обзиром на то да је ова одредба била у супротности са чланом 39. [Уговора о приступању Републике Хрватске Европској унији](http://www.mvep.hr/custompages/static/hrv/files/120522_Ugovor_o_pristupanju.pdf)  јер Закон није био усклађен са европским прописима, Европска комисија је била започела поступак консултација са државама чланицама о активирању заштитних мера. Ипак, ово се није десило јер је Хрватска изменила Закон (октобар 2013.) тако што је спорна одредба брисана (члан132. став 3). [↑](#footnote-ref-29)
30. Интернет: <http://www.sabor.hr/ustav-republike-hrvatske> [↑](#footnote-ref-30)
31. Интернет: <http://www.index.hr/vijesti/clanak/krecemo-u-promjene-ustava-seks-na-celu-skupine-od-17-ustavnih-mudraca/421142.aspx> [↑](#footnote-ref-31)
32. Интернет: <http://www.sabor.hr/font-size3poslovnik-hrvatskoga-sabora-radna-tijela> [↑](#footnote-ref-32)
33. Интернет: <http://www.sabor.hr/Default.aspx?art=33767&sec=3075> [↑](#footnote-ref-33)
34. Црна Гора је, до сада, привремено затворила два преговарачка поглавља 26 (Образовање и култура) и 25 (Наука и истраживања). Званични почетак преговарачког процеса између Црне Горе и Европске уније почео је 2012. године а статус кандидата за чланство у ЕУ, Црна Гора стекла је 2010. године. [↑](#footnote-ref-34)
35. Интернет: <http://www.skupstina.me/images/dokumenti/ustav/AMANDMANI_I_DO_XVI_NA_USTAV_CRNE_GORE.pdf> [↑](#footnote-ref-35)
36. Интернет: <http://www.psp.cz/cgi-bin/eng/docs/laws/constitution.html> [↑](#footnote-ref-36)
37. Ова процедура је примењена и приликом доношења Лисабонског уговора. И тада је Суд одлучивао да ли је Лисабонски уговор (усвајање и текст) у складу са Уставом Чешке што је, између остало и у одређеној мери, успорило сам процес његове ратификације. Након изјашњавања и позитивне оцене Суда, председник Хавел је потписао текст Лисабонског уговора, 3. новембра 2009. године. [↑](#footnote-ref-37)